khistorydata/jeongjo-sjw-relations huggingface dataset:
정조 8년
甲辰正月十九日辰時。上御觀物軒。左承旨入侍時。行左承旨朴祐源。假注書李敬五。記注官金鳳顯。記事官李崑秀。以次進伏訖。上命書傳敎曰。正月上旬儒生課試居首三中幼學尹之鉉。當付會試。而大輪次壯元。已例皆賜第。且考續典。節製壯元。有特敎。則許赴殿試。此亦修明之一端。尹之鉉。直赴殿試。之次三下進士閔種吉。直赴會試。草三下進士安光宇。通德郞尹養烈。紙筆墨考例施賞。上曰。提調入侍。出榻敎賤臣承命出。與藥房提調鄭民始偕入進伏。上命書傳敎曰。再明日詣景慕宮展拜後。仍行酌獻禮。該房知悉。又下敎曰。登瀛錄入之。賤臣承命出。奉入。上命民始先退。仍命書傳敎曰。再明日景慕宮酌獻禮時。出宮門路。由賓陽門。路由館峴。隨駕軍兵。依近例。以入直磨鍊事。分付。又命書傳敎曰。再明日出宮時。由弘化門。以此知悉。仍命退。承史以次退出。
정조 8년
甲辰正月十九日午時。上御誠正閣。有司堂上與判尹入侍時。吏曹判書徐有隣。漢城府判尹金履素。行司直趙時俊。同副承旨趙尙鎭。假注書朴能源。記注官金健修金鳳顯。以次進伏訖。上曰。漢城府所抄飢戶。果盡爲之乎。履素曰。南北兩部。幾盡抄出。而東西則姑未畢抄矣。上曰。漏籍之民。皆是殘民。抄戶之際。如或不善擧行。則惠難及於窮民矣。履素曰。無籍之民。皆是最窮無告矣。上命書傳敎曰。發賣之擧。專爲貧窮不自存之類。而近聞此類。反多見漏。今番別爲査抄之命。蓋欲定巡白給也。各部所抄。見方次第登聞。而萬一有虛實相混之弊。則彼不當漏而漏者。獨無向隅之嘆乎。朝家矜恤之本意。將亦閼而未之施焉。筵中已以此意。面諭京兆尹。更令京兆尹。取所抄文書。另加淘洗。仍以淘洗文書。出給各洞尊位。以爲更加爛商取捨之地。文書畢修整後。別單改啓下。自今月至三月。各一巡以大米二巡。小米一巡。計戶白給。此與發賣有異。每巡分給後。穀物民戶數爻。區別洞里及所受多寡。條列別單以聞事。亦爲分付賑廳。上曰。判尹初當劇務。勤幹甚可尙矣。有隣曰。各部貧窮無依之類。限三巡計戶白給事。命下矣。此是朝家創有之惠政。式例不可不酌定參互。發賣分賑兩條。以多不過三斗。小不下一斗。磨鍊分給。何如。上曰。依爲之。出擧條有隣曰。各部中貧窮無依之死亡者。道路僵尸之類。自賑廳。施以恤典事。命下矣。此誠出於掩骸之德意。瞻聆所曁。孰不欽歎。擬待京兆文移。隨卽擧行。而至於僵尸之類。旣已立標。使之推尋。然後題給恤典。令該府埋葬。兩件別單。續續入啓。事近煩屑。每月終。修成冊以入。似合便宜。故竝此仰達矣。上曰。依爲之。出擧條上命書傳敎曰。守令多窠。政官牌招開政。上曰。判尹卽爲退去。分付各部。斯速擧行。可也。仍命退。諸臣以次退出。
정조 8년
甲辰正月十九日未時。上御觀物軒。左承旨入侍時。行左承旨朴祐源。假注書李敬五。記注官金健修金鳳顯。以次進伏訖。上曰。二直提學入侍。政官牌去來催促。賤臣承命出傳。與二直提學徐有防偕入進伏。上命書傳敎曰。以狀辭觀之。所坐不輕。若待就囚照律後差代。民邑曠務可悶。大丘判官洪元燮改差。今日政各別擇差。又命書傳敎曰。以下番入直。未滿一朔。則出六幾日。尙不修史云。新進怠慢之習。殊極駭然。前翰林李祖承。自今日來詣朝房。使之不多日內修納。又復遲滯。自政院直捧禁推。傳旨。仍命退。承史以次退出。
정조 8년
甲辰正月十九日申時。上御觀物軒。坐直承旨入侍時。左副承旨林錫喆。假注書李敬五。記注官金健修。記事官李崑秀。以次進伏訖。上曰。洪忠道殿最出給。卽令頒布。碧潼郡守。淸安縣監望筒。催促入之。賤臣承命出傳。仍命退。承史以次退出。
정조 8년
兼都承旨尹塾齋宿。行左承旨朴祐源齋宿。行右承旨吳大益齋直。左副承旨林錫喆齋宿。右副承旨柳誼齋直。同副承旨趙尙鎭齋宿。注書二員未差。假注書朴能源齋宿李敬五齋直。事變假注書申大龜仕。
정조 8년
以香室景慕宮受押單子。傳于朴祐源曰。詣本宮。當親押矣。
정조 8년
傳于尹塾曰。碧潼郡守當日辭朝。
정조 8년
傳于朴祐源曰。左副承旨入侍。
정조 8년
奎章閣啓曰。抄啓文臣當朔試官原任直閣金憙。方在罷散中。何以爲之。敢稟。傳曰。敍用。
정조 8년
兵曹口傳政事。副司直單金憙。
정조 8년
備忘記。沁都亦已設賑。而別下賑資。只及畿湖。則本府之民。必有抑鬱之心。況本府卽保障重地。朝家之顧恤。常先於諸道。獨於別賑一事。豈或異同。且予御極以後。謹遵列聖朝故事。凡係帑需用餘之數。別置本府戶南等庫。及今取用。亦甚便好。別置條中丹木一百斤。白磻五十斤。卿處特爲劃給。卿與下去別軍職。眼同開庫擧行後。形止狀聞。卽將所劃物種。措辦穀物。待畢賑。聚集饑民。別設一巡以饋之。仍以朝家軫恤之意。申明曉告。今下印本綸音。先爲頒布事。下諭于江華留守。
정조 8년
以獻納李集斗牌不進罷職傳旨。傳于柳誼曰。只推。
정조 8년
柳誼啓曰。明日動駕時。兩司侍臣。無進參之員。除在外傳旨未下外。司諫李福徽。獻納李集斗。竝卽牌招。以爲淸齋進參之地。何如。傳曰。允。
정조 8년
以獻納李集斗牌不進罷職傳旨。傳于林錫喆曰。只推。
정조 8년
以副提學三度呈辭。傳于尹塾曰。勿施牌招。
정조 8년
以副提學沈豐之牌不進推考傳旨。傳于柳誼曰。更爲牌招。
정조 8년
傳于吳大益曰。右副承旨入侍。
정조 8년
柳誼。以都摠府言啓曰。今日入直內三廳武兼禁軍及軍兵等。當爲中日習射。而景慕宮酌獻禮齋戒相値。不得爲之之意。敢啓。傳曰。知道。
정조 8년
朴祐源。以弘文館言啓曰。本館上番校理臣林濟遠。以訓鍊都監從事官。今日本營朔下坐起時。晝仕出去之意。敢啓。傳曰。知道。
정조 8년
吳大益。以禮曹言啓曰。卽接元陵別檢所報。則本陵陵上莎草。今初十日至十九日。一向無頉云矣。敢啓。傳曰。知道。
정조 8년
吳大益。以禮曹言啓曰。皇壇壇上及祭器等物。每年孟春。戶禮曹堂上。奉審事定式矣。今正月二十五日。臣曹與戶曹堂上。奉審後。稟處。何如。傳曰。允。
정조 8년
趙尙鎭。以訓鍊都監言啓曰。明日景慕宮展拜時。依兵曹節目。金虎門軍八十五名。弘化門軍八十五名。集賢門軍三十名。銅龍門軍七十八名。新營軍十五名。北營標下軍三十五名。軍餉色軍十五名。下都監軍二十名。各其將官。率領赴陣。屛門把守及閑廣處禁雜人次。南營馬軍四十五名。依例出用。而竝待標信擧行。還宮後。還爲入直之意。敢啓。傳曰。知道。
정조 8년
趙尙鎭。以禁衛營言啓曰。今正月二十一日景慕宮擧動時。依兵曹啓下節目。西營入直守禦軍二十名。新營入直京標下軍三十名內。各除營直三名。各該將官領。赴訓鍊都監都領陣。左邊屛門十一處。新營入直騎士二十五人內。除營直二人。與南營入直馬兵及東營入直軍。分排把守。而竝待標信擧行。還宮後。還入直之意。敢啓。傳曰。知道。
정조 8년
趙尙鎭。以御營廳言啓曰。今正月二十一日大駕詣景慕宮展拜後。仍行酌獻禮時。依兵曹節目。集春營入直作隊軍三十名內。營直二名。集春門直二名除。實二十六名。新營入直京標下軍三十名內。營直五名除。實二十五名。各其將官領。赴訓鍊都監都領陣。屛門把守。則東營入直騎士二十五人內。營直二人除。該番將率領仍直。其餘二十三人及作隊軍二十名內。營直二名除。實十八名除出。嚴飭定送。而東營集春營入直馬步軍兵。待標信擧行。還宮後。竝還入直之意。敢啓。傳曰。知道。
정조 8년
柳誼。以漢城府言啓曰。因傳敎。貧窮不能自存之類。分付各部。一一披訪。則東部南部北部。先爲報來。故別單書入。而中部西部。則待其報來。鱗次書入之意。敢啓。傳曰。知道。
정조 8년
行大司憲李在簡啓曰。臣志氣衰頹。言議巽軟。初豈擬議於淸朝風憲之長。而且於府啓。區區私義。有不可參涉者。故臣之族叔臣崇祜。從兄臣在協。曾叨是職。輒皆引義。獲被敦風之聖化。俱蒙褫鞶之特恩。今臣去就。宜無異同。除拜已久。賤疾適苦。今始來避。所失尤大。其何可一刻冒據於臺次乎。請命遞斥臣職。答曰。依啓。
정조 8년
柳誼啓曰。卽伏見洪忠水使申轍。去癸卯秋冬等褒貶啓本。則邊將無一人居下者。殊無嚴明殿最之意。推考警責。何如。傳曰。允。
정조 8년
甲辰正月二十日午時。上御觀物軒。右承旨入侍時。行右承旨吳大益。假注書李敬五。記事官車亨衢。記注官金健修。以次進伏訖。上曰。在昔先朝。聖敎屢及於吳光運事矣。卿今位至宰列。事非偶然也。大益曰。聖敎至此。臣雖肝腦塗地。圖報無望矣。上命書傳敎曰。近日春寒。一直不解。嶺運穀到泊形止。另加嚴飭。陸續狀聞之意。分付關東伯。未運穀包畢裝發與否。亦爲關問督運御史處。又命書傳敎曰。昨以最貧窮無依之類白給穀物之意。已有措辭下敎。而見今一寒如此。査抄之擧。萬一遲滯。未分給前。不無死亡之患。文書。使之罔夜修整。因卽輪示各洞尊位。必於不多日內入啓之意。該府郞官發牌。另加嚴飭。續聞白給之類。只及下賤。不及班名人云。如此則殊非向來提飭之本意。班戶中至窮殘者。竝許抄出文書。一體修整入啓事。亦爲分付。仍命退。承史以次退出。
정조 8년
甲辰正月二十日申時。上御觀物軒。左副承旨入侍時。左副承旨林錫喆。假注書李敬五。記注官金鳳顯。記事官李崑秀。以次進伏訖。上曰。俄下備忘。內閣原本及政院草本。竝爲還入。賤臣承命出。奉入。上曰。副提學牌去來催促。如或違牌。更爲出牌事。分付。仍命退。承史以次退出。
정조 8년
甲辰正月二十日初更。上御觀物軒。坐直承旨入侍時。右副承旨柳誼。假注書朴能源。記注官金健修金鳳顯。以次進伏訖。上命書傳敎曰。別軍職內廳番次俱空。宿衛重地。有傷事面。前郡守朴基豐。使之星火馳進營下。交龜上來事。令兵曹。分付關西伯處。前中軍李晳。時在任所云。亦令斯速上來事。一體。分付。以甲山前後府使拿問重勘傳旨。命書傳敎曰。現告中有時任許多守令。嚴束與不嚴束。區分處分。無所不可。令該府行會本道。詳査狀聞後。稟處事。分付。又命書傳敎曰。關東尤甚邑義僧番錢事。守廳則朝參日出擧條停免。摠廳則尙無皁白何也。一視之政。豈或異同。其委折。令廟堂査問該廳草記。又命書傳敎曰。未下直守令邊將。皆令不多日內辭朝。其中設賑邑鎭守令邊將。皆令待明朝辭朝。無或遲滯赴任之意。令吏兵曹。申飭。別軍職廳番次。只有新進二人。事體所在。不可任他。新除碧潼郡守。使之星火赴任。雖非賑邑。此時本道民事。曠官可悶。新除大丘判官。亦令斯速上來。仍卽辭朝。又命書傳敎曰。已皆區別提敎。勿論前伯時伯。或以此事。引義陳疏。不但事近屑越。如是之際。本道民事。萬萬可悶。此等辭疏。切勿呼望之意。該房知悉。又命書傳敎曰。明日出宮時刻太早。以辰時磨鍊。百官亦於日出後來會。仍命退。諸臣以次退出。
정조 8년
兼都承旨尹塾坐。行左承旨朴祐源坐。行右承旨吳大益坐。左副承旨林錫喆坐。右副承旨柳誼坐直。同副承旨趙尙鎭坐直。注書二員未差。假注書朴能源仕李敬五仕直。事變假注書申大龜仕。
정조 8년
尹塾啓曰。明日春到記。儒生殿講製述相値。視事。頉稟。傳曰。知道。
정조 8년
大駕詣景慕宮展拜。入齋室後。奎章閣政院玉堂藥房口傳問安。答曰。知道。親押後。奎章閣政院玉堂藥房口傳問安。答曰。知道。酌獻禮罷後。奎章閣政院玉堂藥房。朝廷二品以上六曹堂上口傳問安。答曰。知道。還宮後。奎章閣政院玉堂藥房口傳問安。答曰。知道。
정조 8년
傳于趙尙鎭曰。侍衛軍兵毛具。
정조 8년
傳于吳大益曰。左副承旨入侍。
정조 8년
趙尙鎭啓曰。今此試官望中。時無職名人。令該曹口傳付軍職。何如。傳曰。允。
정조 8년
兵曹口傳政事。副司直兪彦鎬。副司果李勉兢。
정조 8년
有政。吏批。判書徐有隣。參判金夏材。參議趙鼎鎭。右副承旨柳誼進。以吳載純爲大司憲。金尙喆爲景慕宮都提調。鄭民始爲景慕宮提調。李尙琦爲工曹正郞。黃胤錫爲掌樂主簿。兵批。判書李𡊠。參判洪良浩病。參議李致中入直進。參知鄭存中病。同副承旨趙尙鎭進。副護軍沈國賢李休。副司直李在簡。竝單付。
정조 8년
尹塾。以宗親府有司堂上意啓曰。常溪君婚處。士人安光集家。九歲六歲處子外有之。而査實草記事。命下矣。因傳敎。有司堂上鶴城君臣楡。躬往安光集家。査實更問。則言內。九歲六歲外。他無處子云。故惶恐。敢啓。傳曰。知道。更聞之則分明是欺隱之事云。誠有是也。渠之所爲。萬萬痛駭。各別嚴査。決定後草記。可也。
정조 8년
趙尙鎭。以兵曹言啓曰。今正月二十日文臣朔試射試官望。備擬受點矣。景慕宮酌獻禮齋戒相値。不得爲之之意。敢啓。傳曰。知道。
정조 8년
趙尙鎭。以兵曹言啓曰。坼見洪忠兵使李潤禧去癸卯年秋冬等褒貶啓本。則洪州營將李周爀。宜置中考。而置諸上考。致勤點下。殊無嚴明殿最之意。該帥臣。所當請推。而旣自政院察推。勿論。洪州營將李周爀。以中考施行。何如。傳曰。允。
정조 8년
趙尙鎭。以備邊司言啓曰。關東尤甚邑義僧番錢事。守廳則朝參日出擧條停免。摠廳則尙無皁白何也。一視之政。豈或異同。其委折。令廟堂査問該廳草記事。命下矣。依下敎。査問該廳。則以爲。嶺東番錢請減事。道臣論報本廳。而本廳事力。近甚凋殘。若減番錢。則義僧雇價。無以推移。以不得許施之意。業已回移。故不得稟達云矣。敢啓。傳曰。知道。守廳所稟者。摠廳則徑先防題。事甚疎率。朝家蠲恤之典。將未免因此班駁。摠戎使李昌運。從重推考。該廳關東所在義僧番錢。尤甚邑則依守廳例停減。之次稍實邑則所捧錢勿送該廳。留補本道賑資。形止狀聞事。分付該道。可也。
정조 8년
領議政鄭存謙箚曰。伏以。閟宮展禮。鑾蹕穩旋。聖孝冞光。玉體愈康。區區下情。不勝欽祝。顧臣危疾。遇寒簁劇。委身床笫。人事都絶。當此百僚駿奔之時。僵如木石。廢禮虧分。拊躬自悼。寧欲溘然。伏乞亟賜重譴。以警具僚。以安微分焉。臣於病伏之中。竊有愚見。略此尾陳。本宮典禮。何等至重。而都提擧提擧。以領相戶禮判例兼。如値實職有故之時。無以備員。事體終涉苟艱。自今定式。都提調提調。備望受點。揆以事面。允爲得宜。竝乞裁處焉。取進止。答曰。省箚具悉卿懇。是日展禮。孺慕益復莫逮。箚陳事。實合重事體之意。依施。令政院。政官牌招開政。以爲備望受點之地。卿之愼度。尙未差可。奉慮切切。未造享班。何庸過引。安心勿辭。加意愼攝。仍傳曰。此批答。遣史官。傳諭于領議政。仍令問病以來。
정조 8년
景慕宮酌獻禮親行時。祭報府贊禮禮曹判書嚴璹。典祀官奉常正李昌漢。宮司令宋俊載。執禮副應敎李兢淵。執尊校理林濟遠。大祝待敎李崑秀。盥洗位兵曹正郞崔鎭夏。爵洗位禮曹正郞沈達漢。贊者引儀崔慶鎭吳學儉。謁者引儀金彦國慶明運。贊引兼引儀南松耇。假引儀高景漢。祭監監察柳誨趙象存。
정조 8년
甲辰正月二十一日辰時。上詣景慕宮。酌獻禮入侍時。兼都承旨尹塾。行左承旨朴祐源。行右承旨吳大益。左副承旨林錫喆。右副承旨柳誼。同副承旨趙尙鎭。假注書朴能源李敬五。記注官金鳳顯。記事官李崑秀。檢校直提學徐浩修。二直提學徐有防。檢校直閣金載瓚。以次侍立。上具翼善冠衮龍袍。乘輿出賓陽門至弘化門外。文武百官以黑團領祗迎。以次侍衛。由館峴。太學儒生。祗迎路左。上曰。館學掌色。皆待令乎。今日夕食堂到記收來。明日春到記試取之意。分付守僕。又下敎曰。京兆書吏。招致左列。此洞尊位金華鎭。待令之意。分付。仍詣景慕宮。入齋殿。百官改服朝服。就神門外。上曰。百官勿察展拜。只參酌獻禮事。分付。上改具冕服執圭。詣望廟禮位。行禮如儀。酌獻禮時至。行禮如儀訖。還入齋殿。下敎曰。還宮時。百官勿爲隨駕。自外退去之意。分付。又下敎曰。都承旨禮房承旨二直提學進前。塾祐源有防敬五鳳顯崑秀。以次進伏。上命書傳敎曰。都承旨。馳詣永祐園。奉審以來。又下敎曰。東村觀光人。今番比前甚少。無乃禁雜而然乎。還宮時勿禁事。指揮漢城府。竝以此意。傳諭于左相。一體。分付於金華鎭金魯鎭。可也。賤臣承命出傳。還入進伏。上曰。訓將入侍。賤臣承命出。與訓鍊大將具善復偕入進伏。上曰。宮苑及齋殿北墻內。樹木甚疎。見今解凍不遠。松竹花卉。無所不可。卿須。申飭。多數栽種。可也。仍命善復先退。又命別例房郞廳入侍。賤臣承命出。與戶曹正郞鄭華淳偕入進伏。上曰。齋殿房舍。當寒疎冷。趁今春享。不得不略加修補。塗禙鋪陳等節。愼勿侈華。可也。華淳退出。上曰。提調入侍。賤臣承命出。與藥房提調鄭民始。偕入進伏。又命左副承旨。同副承旨與金華鎭入侍。能源承命出。與錫喆尙鎭華鎭。偕入進伏。上命書傳敎曰。同副承旨。馳詣太學。夕食堂到記。收聚以來。又命書傳敎曰。明日春到記試取。該房知悉。又命書傳敎曰。明日春到記殿座處所。以仁政殿爲之。日寒如此。諸生日出後待令。科次講畢後。便殿親臨。以次。分付。上改具翼善冠衮龍袍。乘輿以出。百官改服黑團領。祗迎如來儀。仍還宮。諸臣以次退出。
정조 8년
甲辰正月二十一日未時。上御觀物軒。左副承旨入侍時。左副承旨林錫喆。假注書李敬五。記注官金鳳顯。記事官李崑秀。以次進伏訖。上曰。左承旨入侍。出榻敎行左承旨朴祐源進伏。上曰。上疏謄書軸入之。賤臣承命出。奉入。上曰。別例房郞廳。待令之意。分付。仍命退。承史以次退出。
정조 8년
兼都承旨尹塾坐。行左承旨朴祐源坐直。行右承旨吳大益坐。左副承旨林錫喆坐。右副承旨柳誼坐直。同副承旨未差。注書二員未差。假注書朴能源仕李敬五仕直。事變假注書申大龜仕。
정조 8년
朴祐源啓曰。明日常參經筵。取稟。傳曰。停。
정조 8년
傳于柳誼曰。侍衛兵毛具。
정조 8년
吏曹口傳政事。以金夏材爲同成均。
정조 8년
傳于柳誼曰。左承旨入侍。
정조 8년
以刑曹啓目。司鑰趙壽岡科治事。判付啓。傳于朴祐源曰。分揀。
정조 8년
以慶尙監司狀啓加分穀。令廟堂稟處事。傳于柳誼曰。依狀請施行事。回諭。
정조 8년
以京畿監司狀啓。判敦寧金鍾正。病重不得上去事。傳于柳誼曰。俟少間上來事。分付。
정조 8년
柳誼。以賑恤廳言啓曰。昌廛行廊契居出身李貴男。今正月二十日東部連三契近處。得六歲女兒及三歲男兒。欲爲收養。告于中部。自該部。同月二十二日牒呈。故依願施行。帖文追後成給之意。敢啓。傳曰。知道。
정조 8년
領中樞府事金尙喆箚曰。伏以。閟宮獻酌。孝思克伸。寒朝移蹕。玉體冞康。瞻望羽旄。曷勝歡忭。仍念臣於癃廢之中。夢想之外。忽伏奉景慕宮提擧恩除。今玆之命。蓋爲重事體。而專職務也。以臣未死殘喘。豈不中心感激。以榮以幸。而第臣微誠未格。宿願莫遂。容光之照。或未盡燭。覆物之仁。猶靳曲副。每中夜自悼。不覺涕沾于枕。若臣自處之義。卽一已謝之身。苟非朝賀起居之班。則一未嘗爲束帶赴公之計。朝籍名字。猶且乞刊。況諸司兼帶乎。閑漫兼帶。猶且祈免。尤況此莫重之任乎。只緣臣無廉沒恥。尙今遲徊。以致銓曹之混擬。天筆之誤辱。若使臣。積誠叫閽。早自引退。則亦豈謬恩之及此哉。每伏承前後恩批。有不敢一直强聒。抱玆鬱結。尙此囁嚅。而職事不容暫曠。情地轉益悶隘。數行文字。略此申暴。一掬腔血。庶幾鑑諒。倘蒙聖明。俯垂哀憐。新舊提擧。盡行鐫免。仍許臣休致名目。使臣得免支離瀆撓之罪。臣不勝伏地顒祝之至。取進止。答曰。省箚具悉卿懇。本宮提擧之以兼爲實。亶出重事體之義。卿家在宮外數步地。管攝便近。有非見帶諸衙門之比。卿於是職。不容過加辭巽。安心勿辭。仍傳曰。此批答。遣史官。傳諭于領府事。
정조 8년
掌令金敍九疏曰。誠惶誠恐。頓首頓首。謹百拜上言于主上殿下。伏以。惟天惟祖宗。眷佑我宗祊。元子宮睿姿克嶷。令質夙詣。乃以春正上元。禮成相見。頌騰以貞。吾東方億萬年無疆之慶。實基於今日。歡均朝野。喜溢臣民。區區忭賀。曷有其極。仍伏念。臣於田野跧伏之中。特蒙柏府升擢之恩。除旨聯翩。馹召旋降。光生蓽戶。榮動閭里。承命惝怳。莫省攸措。臣逖違天陛。積有年所。犬馬微忱。恒切耿耿。敢不竭蹶趨承。一覲耿光。獲遂至願。而第臣偏母。今年七十七歲。夙抱貞疾。長在床玆。近因酷寒。重添毒感。症候苦甄。氣息綿綴。臣終鮮兄弟。單孑一身。晝宵扶將。實無時刻離側之勢。玆因縣道。冒萬死瀝血陳懇於孝理之下。伏乞聖明。天地父母。特加矜察。亟命攸司。鐫削臣職名。仍治臣逋慢之罪。以肅朝綱。以安私分。不勝幸甚。臣於請急之章。不宜有所論列。而愚憤所激。敢陳瞽說。伏願聖明。澄省焉。嗚呼。自古以來。亂逆何限。而豈有如鄭妻龜柱之窮凶極妖。國榮德相之元惡大憝者乎。又豈有如四賊之負犯極罪而尙逭王章者乎。已斃之凶。孥戮不行。假息之賊。偃仰自如。輿情益激。天聽愈邈。上下相持。經年閱歲。致使沐浴鷹鸇之義。未免悠汎玩愒。便作臺端謄傳之一故紙。臣實痛焉。此實群下之不忠。不能碎首彤墀。孚感聖意。而臣愚死罪。竊以爲我殿下聰明睿智。卓越百王。仁聖慈惠。遠過三代。而獨於乾斷陽剛之德。仁人能惡之義。或有所未盡於羲易之辭。孔傳之訓也。書曰。劓殄滅之無遺育。盤庚。殷之仁君也。險膚。亦異於惡逆。而犯則必戮。戮則無遺。幸而殷民。無犯焉耳。假使胥動之流。終負滔天之罪。則其所以鉏治懲礪之道。必至於殄滅而後已。此殷道之所以復興。而後世。曷嘗以盤庚爲少恩之主而尙嚴之君哉。臣竊惟我殿下聖德天大。無所不包。仁心海涵。無所不容。臨御以來。凡所以建立皇極。陶鑄一世者。一是以推赤心化龍蛇。爲政令施措之本。聖意所在。孰不欽歎。而獨奈何梟肚獍腸。狼心豺性。譬如窮陰之崖。有非陽春之可化。此四凶所以見殛於虞帝也。醫者之治疽。敗肉必去。農夫之理田。蔓草必鉏。豈不以瘡根猶在則大瘇無完合之期。莠本未拔則嘉穀無竝茂之理哉。書曰。殲厥巨魁。脅從罔治。古聖王所以致治之方。亶在於刑政之得其中耳。伏願殿下。揮廓聖斷。亟降兪音。凡係元凶極賊。一依三司之請。快施三尺之律。其餘諸凶。亦令王府。依律處斷。特降明詔。洞諭中外。舊染汚俗。咸與惟新。則霜雪之威。雨露之澤。同出於造化。反側之流。革面之輩。咸歸於陶甄。而三代所以刑期無刑之治。可指日而待也。臣無任激切懇眷之至。謹昧死以聞。答曰。省疏具悉。所陳已諭諸批。爾其勿辭。俟母病少間。上來察職。
정조 8년
甲辰正月二十二日辰時。上詣仁政殿。春到記儒生殿講製述入侍時。行左承旨朴祐源。行右承旨吳大益。左副承旨林錫喆。右副承旨柳誼。同副承旨趙尙鎭。假注書朴能源李敬五。記注官金健修金鳳顯。檢校直提學徐浩修。二直提學徐有防。待敎李崑秀。以次侍立。讀券官判中樞府事鄭弘淳。吏曹判書徐有隣。戶曹參判趙時俊。對讀官行副司直李時秀金載瓚。副校理林道浩。副司果鄭萬始。考官右議政金熤。前大司憲李在簡。吏曹參判金夏材。參考官行副司直尹勉升安聖彬。副應敎李兢淵。校理林濟遠。以黑團領。率應製講儒生。就外位。上具翼善冠衮龍袍。乘輿以出陞座。引儀引試官以下。入就拜位。行四拜禮訖。以次進伏。弘淳熤進前曰。昨日勞動之餘。聖體。若何。上曰。一樣矣。弘淳等曰。王大妃殿氣候。若何。上曰。一樣矣。弘淳等曰。惠慶宮氣候。若何。上曰。一樣矣。上曰。御製懸板。何等重大。而龍亭鼓吹。竝不待令。堂上亦不陪進。只使一郞官奉來。戶判應知此等事體。而擧行若是慢忽。誠極駭然。發牌該郞。問其委折以奏。龍亭自內出給。鼓吹。亦以駕前鼓吹待令事。分付。熤曰。臣自外入來。未及聞知。今始承聞筵敎。戶判事。誠駭然矣。御製陪奉。事體至重。而奉來之際。儀文不備。戶曹判書鄭一祥。請施譴削之典。以爲警責之地。上曰。莫非怠慢所致。朝廷所存者。事面而已。緊任數遞。猶屬第二件事。罷職。可也。出擧條上曰。儒生使之整齊。俾無挾冊亂雜之弊。如有冒犯者。隨現重勘之意。承旨各別。申飭。可也。時俊有隣。進前書題訖。上曰。製述試官。姑爲退待。講冊以書傳爲之。應講儒生。以次進講。上曰。殿庭喧譁。甚至於不辨講聲。承旨何不禁飭乎。東西齋掌議。爲先停擧。仍命書榻敎曰。東西庭掌議停擧。下吏。令攸司科治。又命書榻敎曰。同成均有闕之代。口傳差出。兼都承旨尹塾。追入進伏。上命書傳敎曰。排設房司鑰趙壽崗。令攸司科治。又命書榻敎曰。停擧掌議解停。下吏科治分揀。尙衣院提調鄭民始進前曰。本院官員或任冊子之役。職事相妨。或有病故。番次苟簡。事多可悶。竝與他司相換。而亦令該曹口傳擧行。何如。上曰。依爲之。出擧條上仍詣藝文館。命應製科次入侍。祐源能源健修崑秀與讀券官以下。奉試券進伏訖。上命時秀載瓚道浩萬始分讀試券。合考出榜。三中居首進士宋祥濬。直赴殿試。三下進士趙學愼金復仁。生員呂駿永。竝直赴會試。草三下以下。紙筆墨施賞。上還御仁政殿。命應講純通五人。以詩傳比較。純通居首幼學李錫垕。直赴殿試。之次純通幼學嚴錫麒柳楨李禧麟李萬和。竝直赴會試。通以下。考例施賞。仍還內。諸臣以次退出。
정조 8년
甲辰正月二十二日酉時。上御觀物軒。左承旨入侍時。行左承旨朴祐源。假注書李敬五。記注官金健修。記事官李崑秀。以次進伏訖。上命書傳敎曰。榜目事體。何等至重。而直赴傳敎書下時。草榜使之書入。而草次上。旣不擧論。則混以次中等書入。大是不察。正書榜目修正時。正字三下。降書於草三下之下。其在重事體之道。不可無飭。當該承旨罷職。又命書榻敎曰。右副承旨。牌招入直。上曰。承旨前望單子入之。出榻敎又命書傳敎曰。春到記講純通。比較純通居首幼學李錫垕。製述三中居首進士宋祥濬。竝直赴殿試。講之次純通幼學嚴錫麒柳楨李禧麟李萬和。製述之次三下進士趙學愼金復仁。生員呂駿永。竝直赴會試。講通略粗。製述草三下次上。紙筆墨考例施賞。仍命退。承史以次退出。
정조 8년
兼都承旨尹塾坐。行左承旨吳大益坐直。右承旨林錫喆坐直。左副承旨柳誼坐。右副承旨李益烍坐。同副承旨未差。注書二員未差。假注書朴能源仕李敬五仕直。事變假注書申大龜仕。
정조 8년
林錫喆啓曰。明日常參經筵。取稟。傳曰。只晝講。
정조 8년
柳誼。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 8년
傳于吳大益曰。都承旨入侍。
정조 8년
傳于林錫喆曰。春到記講製居首人。來待。
정조 8년
傳于尹塾曰。左承旨聞有實𧏮。許遞。
정조 8년
承旨前望單子入之。李益烍李文源落點。
정조 8년
傳于林錫喆曰。新除授承旨牌招。其中罷散人敍用。
정조 8년
吳大益啓曰。同副承旨李文源。時在京畿加平地。斯速乘馹上來事。下諭。何如。傳曰。許遞。前望單子入之。
정조 8년
林錫喆。以弘文館言啓曰。新除授校理權以綱。卽爲牌招察任。何如。傳曰。允。
정조 8년
林錫喆。以禮曹言啓曰。大報壇祭享。每年三月上旬內。擇日擧行事定式矣。吉日令日官推擇。則來三月初十日爲吉云。以此日定行。而初雖以親祭磨鍊。亦多有攝行之例。今番則何以爲之乎。敢稟。傳曰。謹當躬行矣。
정조 8년
柳誼。以兵曹言啓曰。曹司五衛將李東馨。素患痰癖之症。今方添劇。時月之內。無望供職。屢度呈狀乞遞。實病旣如此。則宿衛輪番之任。不可久曠。今姑改差。何如。傳曰。允。
정조 8년
柳誼。以兵曹言啓曰。依下敎。戶曹襦衣三十七件取來。宗廟守直鄕軍二十名。永禧殿守直鄕軍八名。景慕宮守直鄕軍九名等處。一一分給之意。敢啓。傳曰。知道。
정조 8년
林錫喆。以奉常寺官員。以都提調意啓曰。東籍親耕田所種九穀。先農祭後。卽爲起懇付種之意。敢啓。傳曰。知道。
정조 8년
柳誼。以備邊司言啓曰。依傳敎。習操停止。祗受狀啓遲滯委折。關問于全羅監司趙時偉處矣。卽接所報。則以爲。習操停止關文。今月十二日下來。故卽爲知委於兵水營各邑鎭。而取考本營謄錄。則奉審施行之關。曾無祗受形止狀聞之例。故未卽擧行。致有査聞之命。不勝惶恐云矣。敢啓。傳曰。知道。
정조 8년
柳誼。以賑恤廳言啓曰。因傳敎。五部都民再巡減價發賣米。今正月二十四日爲始。內廳分給。貧窮無依之類白給。初巡米各其部末端。亦爲分給之意。敢啓。傳曰。知道。
정조 8년
林錫喆。以漢城府言啓曰。因傳敎。最貧窮無依之類。分付五部。使之知委防曲。廣問搜得。仍與各洞尊位。商確修正後成冊。纔已畢到。故自臣府。亦爲詳査淘洗。其姓名居住口數。一一懸錄。別單書入之意。敢啓。傳曰。依別單判付擧行。可也。
정조 8년
行判中樞府事鄭弘淳箚曰。伏以。臣卽伏見傳敎下者。以榜目之誤錯。有試所承旨罷職之命。臣不勝瞿然悚蹙之至。夫科榜事體。至爲嚴重。入啓文字。尤當審愼。而等第之顚錯。落券之混擧。大是不察。古人有以馬字一點之誤。至請死罪。今玆做錯。不但止於一點之誤而已。若論其昏謬不檢之失。臣實爲首。臣何敢只諉於承宣。而獨自晏然乎。伏乞聖明。特降威罰。勘臣矇眛之罪。以警具僚焉。取進止。答曰。省箚具悉卿懇。榜眼誤書事。無非色承宣之罪也。書等之際。卿之濡毫整劃。予所目擊者。豈可曰等第之顚錯。次中姓名之竝入於次上。施賞秩。在卿筵退之後。亦豈可曰落券之混擧。卿須安心勿辭。仍傳曰。此批答。遣史官。傳諭于鄭判府事。
정조 8년
正言鄭益祚疏曰。誠惶誠恐。頓首頓首。謹百拜上言于主上殿下。伏以。歲鑰載新。天休滋至。上辛祭親行。占一歲大有之祥。輔養官相見。基萬年無疆之休。臣民慶忭。大小同情。仍伏念。臣本以無似之賤。幸際有爲之世。在內而無匡格之效。處外而乏報效之能。居常愧懼。若隕淵谷。末又因稅穀之臭載。至被照勘。臣以罪爲榮。杜門訟愆。曾未幾何。收敍如故。除命又降。馹召繼至。光生松楸。榮動鄰里。在臣分義。固當叩謝趨承之不暇。而顧臣纔遭同氣之慽。爲營窆地。來住山下。素患風痺之症。兼以天行毒感。跨月彌留。而旣添於臘春享駿奔之餘。又加於氷雪程撼頓之際。積有所傷。眞元消鑠。見方僵仆旅邸。症形危劇。時月之內。萬無登程之望。玆敢疾聲呼龥。伏乞聖慈。亟許鐫免。俾尋生路。不勝萬幸。臣於乞免之章。不宜贅及他說。而事關懲討。敢此申瀆。惟聖明。更加澄省焉。臣還朝之後。伏閱朝紙。舊逆尙今自在。新逆又復層生。王法無可伸之期。倫彝無可明之日。此固臣等不誠之罪。而一向牢拒。經年閱歲。則不能無憾於天地之大也。夫合辭中諸賊。何莫非王章之所難容。而鄭妻之千妖萬惡。薄置近島。而遽下量移之命。龜賊之窮凶絶悖。偃處海中。而任其假息之喘。禍根潛伏。已非細憂。而至於德相之徑斃。尤萬萬切憤。臣於發啓之初。未蒙兪音。而及夫待罪下邑之日。始聞有拿來之擧。臣以爲今而後。逆節可以窮覈。王章可以夬施。一不盤問。幾日抛置。終使極逆大憝。自盡於囹圄之中。臣於是益不勝髮豎而膽掉也。噫。豺腸相連。梟音互應。與榮賊一而二。二而一。則畢竟移國之謀。不止四字凶言而已。由是而澤白之詬天。仁京之稱兵。種下生種。節上生節。一皆以二賊爲本。食肉寢皮。尙不足以少洩。而肆市之典。旣不加於生前。收孥之律。又不擧於斃後。則尙可謂國有法乎。伏願聖明。廓揮乾斷。特允群請。以洩神人之憤焉。臣於目下。復有所迷見。輒此附陳。不幸數年以來。荐致荒歉。民將盡劉。而幸賴我聖上如傷之仁。若保之德。盡心於撫摩之政。竭力於賙賑之術。終使丘壑之喘。得奠袵席之安。環東土億萬生靈。同被再生之澤。而至於童稚之無依托者。最爲可矜。或行乞於村里。或遺棄於道路。想其事勢。必不能十全一二。乃者我殿下。穆然深思。群下之所目覩。而未及思者。殿下不見而已知之。不接而已哀之。辭旨惻怛。節目講定。收養而呴嚅之。俾盡其方。臣於伊日。伏受內賜字恤典則。奉讀未半。感涕自零。大聖人所作爲。出尋常萬萬。使無知而就死者。皆蒙濟活之澤。此誠導迎和氣。迓續景命之會。而抑臣仍是而又有所感激不已者。殿下旣盡及幼之仁。則又當有及老之德。蓋老而無妻曰鰥。老而無夫曰寡。老而無子曰獨。此三者。雖在樂歲。旣無筋力之可以經紀。又無親屬之可以依托。故不免徘徨失所。凍餒切肥。況當如此大無之年。將何以聊生而保命。彼有室家之樂而得子女之奉者。雖甚貧窮。尙可以相依延活。而至於此類。無處告訴。只束手待死而已。文王施仁。必先於此。良有以也。今若定其年限。八十七十無家無籍。而不入於發賣者。搜訪收錄。計口分饋。則無異於枯楊之生稊。窮谷之回春。伏願殿下。申命有司之臣。另加商度。俾盡撫恤之方焉。顧今三陽開泰。萬品昭蘇。此正唐堯敬授人時之會。漢帝體元行政之機。臣於道路。伏聞賑資綸音之頒布。垂髫戴白之類。在在聳聽。欣欣相告。擧皆有須臾無死之願。凡在方伯之任。字牧之列者。孰不殫誠竭思。對楊德意之萬一哉。第其抄賑之際。虛實易混。分饋之時。吏鄕作奸。臣在南邑時。已知此弊。一邑如此。他邑可知。前年如此。今年可知。伏願更加飭勵。務盡消詳。無使匹夫匹婦。或有向隅之歎焉。臣無任屛營祈懇之至。謹昧死以聞。答曰。省疏具悉。首陳事。已諭諸批。第二件事。令廟堂。稟處。第三件事。亦令廟堂。嚴飭設賑諸道。
정조 8년
甲辰正月二十三日辰時。上御觀物軒。都承旨入侍時。兼都承旨尹塾。假注書朴能源。記注官金健修。記事官李崑秀。以次進伏訖。上曰。禮戶房承旨入侍。朴祐源柳誼進伏。上謂塾曰。卿爲洞中尊位。所抄幾何。塾曰。五十五戶矣。飢民皆願入。故所抄極難。其中最無依之民。恐有落漏之患。故竭心精抄矣。上曰。如有當入而不得入者。則此豈成說乎。塾曰。朝家實惠。專在於此各洞尊位。孰不盡心乎。上曰。漢城府官員。發牌分付。白給文書。使之斯速。書啓。可也。仍命先退。上謂誼曰。爾之自谷山遞來屬耳。田結果無貽弊乎。誼曰。些小之弊。亦多有之矣。上命誼。自建陽門宮墻摘奸以來。誼退出。上曰。歲首坐起。備堂懸病人。何其多也。注書出去。知入。賤臣承命出傳。回奏曰。左相以爲。不善檢飭。備堂懸病甚多。極爲惶恐云矣。上曰。昨日新及第二人。使之待令。仍命退。諸臣以次退出。
정조 8년
甲辰正月二十三日酉時。上御觀物軒。坐直承旨入侍時。右承旨林錫喆。假注書李敬五。記注官金健修。記事官李崑秀。以次進伏訖。上曰。明當發賣。而白給文書。尙不修入。發牌京兆郞廳。問其委折以入。賤臣承命出。問于漢城主簿崔在修。還奏曰。因五部文書之遲滯。罔夜修整之際。伏承區別書入之敎。故方更爲釐正入啓云矣。上曰。備邊司一年所捧箭竹數爻。詳問書入。可也。仍命退。承史以次退出。
정조 8년
兼都承旨尹塾坐。行左承旨徐有防坐。右承旨林錫喆坐。左副承旨沈有鎭坐直。右副承旨柳誼坐。同副承旨李益烍坐直。注書二員未差。假注書朴能源仕李敬五仕直。事變假注書申大龜仕。
정조 8년
李益烍啓曰。明日常參經筵。取稟。傳曰。停。
정조 8년
柳誼啓曰。今日晝講爲之事命下。而知經筵韓光會金魯鎭。謂有情勢。不爲入參。鄭民始藥院進。同經筵金履素未肅拜。金文淳方帶臺職。無進參之員。事甚未安。知經筵韓光會金魯鎭。竝推考警責。與未肅拜人員。一體牌招。以爲推移進參之地。何如。傳曰。允。
정조 8년
傳于尹塾曰。下直守令留待。
정조 8년
傳于徐有防曰。都承旨。率入格儒生入侍。
정조 8년
傳于徐有防曰。右承旨入侍。
정조 8년
傳于柳誼曰。無經筵。晝講何以爲之乎。停。
정조 8년
承旨前望單子入之。徐有防沈有鎭落點。
정조 8년
吏曹口傳政事。以朴一源爲尙衣僉正。成雲柱爲司宰僉正。全大重爲尙衣主簿。尹元東爲氷庫別提。金尙選爲尙衣別提。柳得恭爲濟用主簿。徐有器爲尙衣直長。李翊永爲平市直長。已上相換。
정조 8년
傳于尹塾曰。經筵中時帶臺職及藥院進去人。竝許遞。政官牌招開政。
정조 8년
有政。吏批。判書徐有隣進。參判金夏材式暇。參議趙鼎鎭。左副承旨沈有鎭進。以吳大益爲右尹。金憙爲工曹參議。李𡊠爲知經筵。李在簡趙時俊爲同經筵。李羲寅爲漢城主簿。韓宅离爲德陵直長。
정조 8년
兵批。判書李𡊠。參判洪良浩。參議李致中病。參知鄭存中入直進。同副承旨李益烍進。同知金秉一。僉知鄭聖甲閔修益。竝單付。以朴祐源李文源爲副司直。
정조 8년
柳誼啓曰。明日次對。兩司無進參之員。除在外疏批未下傳旨未下外。大司憲吳載純。司諫李福徽。獻納李集斗。竝待開門牌招。以爲進參之地。何如。傳曰。允。
정조 8년
傳于柳誼曰。召對爲之。
정조 8년
林錫喆。以義禁府言啓曰。慶尙監司李秉模狀啓。據刑曹粘目內。熊川前縣監李永耇。移本府處之事。允下矣。李永耇。頃因督運御史金載人狀啓。判付拿來草記批旨內。有待待命拿囚之命。故行會本道。待其就囚。以掩置不報之罪。添問目取招。何如。傳曰。允。
정조 8년
義禁府啓目。鉄山前府使崔範重原情云云。問目內辭緣。泛稱遲晩。所當請刑是白乎矣。曾經宣傳官。勿爲請刑。旣有先朝受敎。議處。何如。判付啓。依允。
정조 8년
咸鏡監司李命植疏曰。誠惶誠恐。頓首頓首。謹百拜上言于主上殿下。伏以。臣姿性庸駑。不堪任使。過蒙誤恩。前後踐歷。罔非踰越。至於昨冬本任之除。特出簡毗之盛眷。臣非不自量才力之不敢當。而不費辭遜。慨然承命者。惟期生死向前。殫心力竭智慮。濟得一路五十萬生靈。仰紓九重宵旰之憂。俯效一分報答之誠。而第臣蒲柳之質。早已衰落。疾病之痼。亦多年所。雖在平居無事之時。少有勞悴。輒致危篤。此則聖明。亦已俯燭之矣。一自北來。晝宵焦慮。無日少忽。迤至數朔。怪症層生。心血盡枯。精神益短。晝所噉食。不過數匙。夜睡全失。或至達曙不交睫。昏眩之候。因此越加。終日涔涔。有時暈絶者。將爲一月有餘矣。今則漸就危劇。開醒時少。暈絶時多。公務酬接。牒訴題斷。擧皆曠滯。還賑時急之事。或不免停廢半日。目下憂悶。已爲罔涯。而厥或溘先朝露。則臣身存沒。固不足恤。而當此歉荒之歲。豈容一日無按察之人哉。此時乞解。臣豈不知爲萬萬悚惶。而臣不自言。殿下何由知臣之病。而若不早賜處分。抑恐他日。有窘急之患。玆敢冒萬死疾籲。非爲臣私。卽爲公而然也。雖以賑還事言之。人口穀摠。已具於狀聞中。北關則監賑使。自當句管。南關分排。臣當於未死之前。先爲區劃。此後則雖廟堂之臣。可以按簿指揮。代臣而來者。亦可以不煩商度。臣之有無。都無所關矣。抑臣之所自悼恨者有之。不能復入脩門之內。仰瞻日月之光。又不能了當賑事。得見其終。以效絲毫之補。生爲不忠之臣。死爲難瞑之鬼。臣情到此。只有悲淚之縱橫而已。伏乞聖慈。特垂體下之仁。俯察由中之懇。亟將臣蕃任。卽賜變通。仍治臣言病瀆聽之罪。以警具僚焉。臣無任顒望屛營之至。謹昧死以聞。答曰。省疏具悉。卿其勿辭察任。
정조 8년
甲辰正月二十四日巳時。上御誠正閣。都承旨入侍時。兼都承旨尹塾。假注書朴能源。記注官金鳳顯。記事官李崑秀。以次進伏訖。上曰。新及第二人入侍。賤臣承命出。與宋祥濬李錫垕偕入進伏。上命次次進前。祥濬進奏姓名訖。上曰。爾之今番科作甚佳。可尙矣。錫垕進奏姓名訖。上曰。爾之初試幾次乎。錫垕曰。前後初試入格。凡四次矣。上命先退。仍命書傳敎曰。右副承旨。與下直守令入侍。賤臣承命出。與右副承旨李益烍。成川府使趙城鎭。鳳山郡守金樂淳。順安縣令金載億偕入進伏。上命守令次次進前。趙城鎭進奏職姓名訖。上曰。須下去善爲之。金樂淳進奏職姓名訖。上曰。履歷。樂淳曰。曾經肅川府使矣。上曰。鳳山土俗不美。前倅不治。須盡心善爲之。金載億進奏職姓名訖。上曰。七事。載億誦七事以對。上曰。須下去善爲之。仍命益烍讀宣諭訖。命退。諸臣以次退出。
정조 8년
甲辰正月二十四日午時。上御觀物軒。右承旨入侍時。右承旨林錫喆。二直提學徐有防。假注書李敬五。記注官金鳳顯。記事官李崑秀。以次進伏訖。上命書傳敎曰。左承旨許遞。又下敎曰。戶判薦望。待下敎擧行。右尹望筒。斯速擬入事。分付吏判。賤臣承命出傳。還入進伏。上曰。新除授承旨。牌招察任。出榻敎仍命退。承史以次退出。
정조 8년
甲辰正月二十四日酉時。上御誠正閣。召對入侍時。直提學徐有防。參贊官沈有鎭。侍讀官林濟遠。檢討官李鼎運。假注書李敬五。記事官車亨衢。記注官金鳳顯。以次進伏訖。上命讀寶鑑。濟遠鼎運有防敬五讀。自三十九編二十五板。止四十一編十八板。上命陳文義。濟遠曰。顯廟乙巳輔養官宋浚吉之還鄕也。先稱元子天資之美。繼陳勸令勉學之意。考其年數。則肅廟此時。方五歲矣。纔說資質之美。便言勉學之事者。蓋以非學則無以成就德性故也。顧今輔養之官已設。相見之禮纔過。而元子寶齡。尙未及於勉學之時。唯有擇近習愼飮食而已。然其勉學之本。在於身敎之如何。向來副學之疏。亦以身敎爲言。日前輔養官之箚。諸條皆好。而結之以身敎。又推本於聖學。兼附陳勉之語。尤爲切實。敢此仰勉矣。上曰。所奏好矣。濟遠曰。典設別檢宋奎光之疏。以排設房事。語及宮禁。至蒙優批。別檢。卽微官也。奎光。非聞人也。而尙能以執藝之義。言人所不敢言之事。若於今日。以如此之官。有如此之言。則自上雖下優批。擧世必目之以駭妄之人矣。職在言責者。亦不能言可言之事。不過百餘年之間。言路之通塞如此。且近日言官。雖因求言之敎。間有陳白。而不免冗雜。都歸應文之具。昨日副學疏中有云。其言愈多而其路愈不闢者。切中今日言路之弊。臣於副學此語。看得新新矣。目下急務。無過於恢廣言路。請益加聖念焉。上曰。此乃目下急務。誠好矣。向爾所陳。旣多嘉言。言足聽聞。予庸嘉之。今適夜對從容。有何方策而可以開廣言路。爾須悉陳無隱。濟遠曰。倉卒無以仰達矣。上曰。大體言之。莫非予一人不能導率之致。世變層生。逆獄屢起。人人皆思保身之策。媕婀成風。莫可收拾。近作無言之世矣。國之有言路。猶人之有血脈。人無血脈。其能久乎。文勝於言。有足以感動人心。退出後。以文字陳達。可也。鼎運曰。上番。以開言路三字。縷縷陳達。殿下嘉奬之。聽納之誠。溢於辭表。臣誠不勝感歎。而大抵言路之閉塞。可謂莫今時若矣。竊覸殿下。學問精邃。逈出百王。政令注措。皆得其當。臨御八年。域內粗安。而第朝廷之上。含嘿成風。迄無一人之直言讜論者。虞舜之世。惟有諫漆器之風。則豈眞聖躬。無一二闕事而然哉。朝著之間。無一可警可規之事而然哉。昨年遇旱求言之敎。丁寧惻怛。應旨之章。公車堆積。而率多依樣畫葫之辭。不聞犯顔批鱗之語。上不足以有摡於聖心。下不足以聳動群聽。此豈聖世之好氣像乎。今日朝廷。可謂無言世界。有識之憂。庸有極乎。此皆群下。委靡軟熟。工於謀身之罪。而實由於殿下一心之上。來諫之誠猶有所未盡而然矣。伏願殿下。大奮發大振作。亟恢翕受之量。務盡敷施之方。以爲來諫之道焉。上曰。其言亦好矣。鼎運曰。臣因寶鑑中安興鎭設倉事。有區區所懷矣。臣於年前。奉命暗行湖西也。行到安興。目見形便。則地勢陡入中洋。水路遙控三南。實爲天設關防之地。行營設置之擧。儘合陰雨之備。但行營距本營。水路稍遠。而戰具戎備。皆在本營。脫有不時之警急。則巨艦大炮。自港口而移行營。有非時月間事耳。地利雖占於要衝。武備難恃於緩急。移設本營。旣非輕議之事。運置戎具。亦係更張之謨。其時。書啓中。不敢以書生疎迃之見。遽有論列。而適因文義。敢此仰達。下詢廟堂。宜有從便裁處之道矣。上曰。事係關防形便。出擧條。令廟堂稟處。可也。出擧條有防曰。今日所講讀者。不翅累十板。逐條逐段。皆可以陳戒。而總而論之。則輔養元子。敬天愛民。敦尙儒術。以至開言路立紀綱正風俗節財用恤刑獄。許多綱領節目。俱是我殿下傳授家法。而古人所謂欲法當法者。不外于是矣。凡係政令施措。身敎貽燕之道。一一體驗。是臣區區之望也。上曰。所陳好矣。有鎭曰。近者有星災。而篇中。亦多有星災。先王朝對天修省之下敎頻煩。盛德事也。天人相與之理。臣將敷陳焉。天在上。人在下。以外面看之。則邈然難應。而大地上空處。便是天。以人之一身言之。口吻間空缺處。卽天。耳目中孔窽處。亦天。一語一默。天必知之。一視一聽。天乃主之。以此觀之。至近者莫如天。而粘着一身。未嘗須臾離者天。爲善與不善。其降災祥。如桴鼓影響。蓋以此也。故傳曰。天高聽卑。伏願殿下。留念焉。上曰。其言果好。能近取譬矣。鼎運曰。臣以仁川殺獄事。登筵時每欲一番陳達矣。向來奉命時。到本郡。詳聞其獄事。及伏見判付文書。淵鑑所照。明見萬里。實不勝欽歎之至。究厥獄情。終涉疑訝。事關人命。更爲査處似好。故敢此仰達矣。上曰。從當留意矣。仍命退。諸臣以次退出。
정조 8년
兼都承旨尹塾坐。行左承旨徐有防坐。右承旨林錫喆坐直。左副承旨沈有鎭坐。右副承旨柳誼坐直。同副承旨李益烍坐。注書二員未差。假注書朴能源仕李敬五仕直。事變假注書申大龜仕。
정조 8년
傳于李益烍曰。京畿監司入侍。
정조 8년
傳于沈有鎭曰。吏曹三堂上。次對入侍。
정조 8년
傳于沈有鎭曰。大臣備局堂上引見。
정조 8년
傳于柳誼曰。右承旨入侍。
정조 8년
傳于尹塾曰。左承旨入侍。
정조 8년
備忘記。前北兵使李鼎炳。慶尙右兵使南憲喆。別軍職差下。
정조 8년
以校理權以綱牌不進罷職傳旨。傳于柳誼曰。只推。
정조 8년
以司諫李福徽。獻納李集斗牌不進罷職傳旨。傳于柳誼曰。只推。
정조 8년
以京畿監司啓本。賙賑之政。關飭賑邑事。傳于林錫喆曰。朝參日擧條。今始行會何也。其委折。令有司堂上。據實草記。
정조 8년
以全州判官李素等勿敍右職傳旨。傳于柳誼曰。其中未準一年之人。更爲區別。以限三朔分等。捧傳旨越捧。準此施行之意。分付。
정조 8년
以洪忠監司狀啓。綸音有旨祗受事。傳于柳誼曰。旣是本閣有旨。則狀啓。當以摛文院開坼書之。而以承政院開坼。矇然修上。該監司推考。此狀啓。自本閣還下送。使之改修正上送。
정조 8년
以洪忠監司狀啓。有旨祗受事。傳于柳誼曰。此狀啓。亦爲下送。他道所無之例。本道創行乎。以此意書目。措辭題送。
정조 8년
以洪忠監司狀啓。賑資綸音冊祗受事。傳于柳誼曰。此狀啓。使之一體改修整上送。矇然之失。自本閣。別關。申飭。
정조 8년
柳誼。以宗親府郞廳。以有司堂上言啓曰。因傳敎內辭意。更爲嚴加査問。則安光集言內。從妹則九歲六歲外。他無處子。而親妹十二歲處子有之。而且是抱病之人。終不直告。屢次嚴敎之下。臣不能明白査實。惶恐待罪之意。敢啓。傳曰。勿待罪。問于宋樂休處後。安姓士人。自本府招致。更加嚴査。萬一又復欺隱。家長門長。當照法重繩。仍以欺罔之律處之。以此知悉擧行後。明朝草記。
정조 8년
柳誼。以禮曹言啓曰。臣璹。與戶曹參議臣李鎭恒。進詣大報壇奉審。則奉室第一位蓋覆黃木袱一件。第二位第三位褥色渝。第三位坐榻層橋豆錫排目菊花童具一箇。樽所牀巾四件。饌卓巾一件。神榻蓋覆黃紬四幅袱三件。紙榜書寫時所用蓋覆二幅袱一件。竝破傷改備。牛羊鼎耳各一。添鐵修補。扄三柄兺改備。篳三匕二圓羃二方羃一鼎羃一篚四。闕字牌蓋覆黃紬袱一件。座面紙六。油芚三件。沙磁碗六箇。竝破傷改備。望拜禮時所排黃別紋六張。付地衣一件。單席一立。典祀廳白紋地衣二件。香樻蓋覆黃木袱一件。奉室風遮草芚一件。御齋室風遮草芚一件。從享位紫的褥二件。內外拱兺改備。壇上白布遮日一浮內四幅。油遮日六浮。黃幕一浮內二幅。白細木內揮帳二浮內八幅。外揮帳一浮內六幅。黃綿絲中束乼五艮衣。小束乼二艮衣。廣別大束乼一艮衣。大束乼五艮衣。中束乼三艮衣。三甲所五艮衣。饌幕白布揮帳一浮內五幅。登架白布遮日一浮內三幅。典祀廳白布揮帳一浮內二幅。從享位白布揮帳一浮內三幅。漆圓徑漆柱杖各一箇以上改備。工人所着紅紬衣三件。皁紬衣七件。白紬中單三件。白紬裙五件。白紬帶十二件。金銅革帶十件。价幘冠三件。進賢冠二件。皮弁冠三件。幞頭一件。白布襪五件。烏皮履十二件。干四箇。戚一箇。以上竝改備。舞翟四箇。雉尾兺修補。麾一坐修補。磬懸絲十把。鍾磬索一艮衣。角槌三柄。柳笥一部。竝改備。四面曲墻塗灰。庫庫剝落等處。趁卽改備修補之意。分付各該司。何如。傳曰。允。
정조 8년
柳誼。以禮曹言啓曰。五禮儀。大臣之喪。自上有擧哀之節。而取考謄錄。則或因特敎擧行。而今則非但異於常時。親祭不遠。不敢循例。取稟之意。敢啓。傳曰。知道。
정조 8년
柳誼。以兵曹言啓曰。來二月初四日景慕宮春享大祭親行時。禁軍及馬步軍。幾番幾哨磨鍊。而留陣。依社稷親祭時例擧行乎。敢稟。傳曰。出番步軍二哨外。各營入直軍。各留十名。爲先後廂。馬軍則入直馬兵及入直兩營騎士。各留五名。隨駕禁軍。出番一番。入番六十人隨駕。寒事猶不解。軍民之弊。不可不顧。道路當自弘化門。由館峴。以此。分付漢城府。俾除治道之役。留陣置之。
정조 8년
柳誼。以兵曹言啓曰。木覓山烽燧軍。定以十名。朔布依雇軍例。竝與常時番糧條而添補磨鍊事。頃有所陳達。而退與曾經兵判人相議。指一草記。可也事。命下矣。依下敎。臣與曾經兵判人相議。則皆以爲。烽軍番糧。雖云至薄。猝難加劃。十名定額。亦係變通。依前以五名。輪回立番。而旣定界限之後。報警等節。比前稍別。不可無軫念之道。今番減去守烽軍布。移給於立番烽軍。以助其番糧之不足。而冬節襦衣。亦自本曹造給。似合事宜云。依此施行。何如。傳曰。後日次對時。稟處。
정조 8년
柳誼。以兵曹言啓曰。昨年庭試武科殿試時。瑞興擧子元應常。以借射罪。同年九月。慶尙左水營所屬長鬐縣水軍充定。押送配所矣。卽接本道監司移文。則本縣。入於尤甚邑。勿定配所事。狀請蒙允。故罪人元應常。移配次。還爲押送云。伊時充軍。雖在於本道狀請之前。該縣旣入於尤甚邑。勢將移配。而考見長鬐縣交付狀。則罪人還發日字。在於癸卯十一月十一日矣。今於屢朔之後。始爲押來。事極駭然。罪人元應常。令該曹。更爲嚴治後。邊遠充軍。本縣押送時。不能申飭當該縣監。令該府拿問嚴處。該帥臣。亦不可無警。從重推考。罪人領來人。自本道各別懲治之意。分付。何如。傳曰。允。元應常所爲無狀。可謂罪上添罪。令該曹嚴刑取招以聞。
정조 8년
柳誼。以賑恤廳言啓曰。安國洞任掌許順才。今正月二十五日本洞近處。得六歲男兒興得。告于北部。自該部。同日牒呈領付。故依節目留養之意。敢啓。傳曰。知道。
정조 8년
柳誼。以賑恤廳言啓曰。西部五十五契四千五百七十五戶。再巡發賣米七百七十五石八斗。上下之意。敢啓。傳曰。知道。
정조 8년
柳誼。以刑曹言啓曰。再昨日動駕時。泮村居典僕金得光。擊錚於衛外。故取考其原情。則以爲。渠輩以無依之民。募入於宮底。移屬新懸房以後。永拔舊懸房名額。而且一廛加設之。餘利不能饒六十戶數百口之命。更無資坐之路。乞依湖南泮隷替當之例。諸營閫及列邑貿販處。與元居典僕。作伴下去。便宜分利。俾得奠居云矣。泮隷之有利無利。諸道之有弊無弊。姑捨勿論。此事旣因昨秋上言。已經備局覆奏。蓋以創出新規。反啓紛紜。計在獨占。意涉不美。況一肆之別設。贖錢之蠲減。寔出於朝家軫恤之惠澤。而猶不知足。至於煩龥。嚴辭防啓。則不過半年之間。敢爲再籲之擧者。渠雖急於謀生。爲此窮濫之計。旣是四件之外。論以民習。萬萬無嚴。原情勿施。狀頭金得光。自臣曹考律勘處。何如。傳曰。允。分付本館。從長變通。可也。
정조 8년
甲辰正月二十五日酉時。上御觀物軒。坐直承旨入侍時。右承旨林錫喆。假注書李敬五。記注官金鳳顯。記事官李崑秀。以次進伏訖。上曰。禮房便覽中。李領敦寧金領敦寧吊祭前例。入之。賤臣承命出。奉入禮攷三冊。上曰。此無可考前例。何不載錄乎。斯速問入。賤臣承命出問。以禮攷則初無載錄之例。便覽則搜之不得之意。仰達。上曰。禮曹謄錄。入之。賤臣承命出。奉入。上曰。左承旨入侍。行左承旨徐有防進伏。上曰。鄭判府事何年登科。知入。賤臣承命出。還奏曰。乙丑年九月庭試云矣。上命書傳敎曰。鄭判府事之喪。豈勝驚惜。此大臣立朝四十年。屢掌財賦。每思益下之政。逮居三事。隨事盡言。亦不循流俗。規度之簡整。求之朝著。未易多覯。久處西樞。許遂便養之請。且日前科次時。移時入對。而鑑識不爽。筆力尙健。故意謂克享期頤之福矣。曾未數日。遽聞長逝。尤覺慘惻。況予嗣服後。枚卜之大臣喪逝。卽是初有。擧哀一節。該曹旣以享日不遠。據例草記。雖不如禮爲之。吊祭致賻等事。令該曹照例擧行。柩材及祿俸。依李領敦寧例輸送。大臣體重。葬前宣謚。已例班班。至於此大臣。述其平生。必多表表可記者。謚狀催促。從速議謚之意。分付弘文館。又命書大司諫金文淳疏批。仍命退。承史以次退出。
정조 8년
兼都承旨尹塾坐。行左承旨徐有防坐。右承旨林錫喆坐直。左副承旨柳誼坐。右副承旨李益烍坐直。同副承旨鄭存中坐。注書二員未差。假注書朴能源仕直李敬五仕。事變假注書申大龜仕。
정조 8년
鄭存中啓曰。明日停朝市相値。視事。頉稟。傳曰。知道。
정조 8년
林錫喆啓曰。左副承旨沈有鎭。今日不爲仕進。卽爲牌招。何如。傳曰許遞。前望單子入之。
정조 8년
傳于鄭存中曰。右承旨入侍。
정조 8년
以掌令宋銓。持平洪聖淵牌不進罷職傳旨。傳于林錫喆曰。只推。
정조 8년
以原春監司狀啓。民戶失火事。傳于李益烍曰。嶺東失火民戶。依近例。以別恤典題給。俾災歲窮民奠接。萬一守宰。不善句檢。敢有現發之弊。當廉問各別重勘。以此意。自廟堂措辭行會。嶺西諸邑中被燒過十戶處。勿循常例。令道臣嚴飭守宰。使卽結構奠土之意一體。分付。
정조 8년
以長鬐縣監張齊斗拿處傳旨。傳于李益烍曰。該縣監拿處呈。以長鬐捧傳旨乎。還發之遲滯。必因到配之遲滯而然。其委折。當問於地方官。況洪元燮事纔過。又此犯科。紀綱所在。極爲痛駭。此傳旨勿施。瑞興縣監尹光護。令該府拿問處之。
정조 8년
以內弓房箭竹停減數爻單子。傳于李益烍曰。春秋內弓房造箭之役。關係莫重。不可以箭貢之停減。因以闕之。況事屬戎備。許多矢人輩聊活之資。亦不可不念。備局所在箭竹中。區別三等名色。送于內弓房事。分付。
정조 8년
以咸鏡監司封進鹿茸添價狀啓。傳李益烍曰。東居每每添價。曷若嚴防生弊之原乎。添價一款。姑依狀請施行之意。分付。別般矯弊之方。自廟堂爛加商量。指一。稟處。以紓北民難支之患。
정조 8년
傳于李益烍曰。推考房承旨入侍。
정조 8년
承旨前望單子入之。鄭存中落點。
정조 8년
傳于鄭存中曰。政官牌招開政。
정조 8년
有政。吏批。判書徐有隣進。參判金夏材式暇。參議趙鼎鎭進。右承旨林錫喆進。以金鍾秀爲刑曹判書。李時秀爲兵曹參知。兪彦鎬爲知經筵。鄭昌順爲同經筵。朴大良爲奉常主簿。監察金履九。漢城判官尹得愚相換。漢城判尹金履素。仍任事承傳。
정조 8년
備忘記。重臣乞郡。事體自別。篤老侍下。若非畿邑。無以將往。近例曾經道伯人。雖不得擬差道內守令。而似此情理。豈必膠守常格。且畿邑守令中郡守以下秩太卑。府尹則旣經守禦使。紀律所在。挨次至嚴。亦不可擬議。府使則程道多在百里內外。右道牧使窠中楊州任嵂。遞付京職。雖是賑邑。旣在之次。賑口數爻。亦甚不多。重臣荏任治績。豈後前倅。然則遞易之弊。不須言也。重臣金鍾秀。今日政守令見窠擬入。賑事方張。曠官可悶。從速上來辭朝。近聞將毋出寓云。俟稍喧將往之意。自本閣。下諭。
정조 8년
傳于林錫喆曰。刑曹判書。今日政擬入。
정조 8년
再政。以金鍾秀爲楊州牧使。李在簡爲刑曹判書。
정조 8년
兵批。判書李𡊠。參判洪良浩病。參議李致中入直進。參知未差。右副承旨李益烍進。同知單李鼎炳。司直單韓光會金魯鎭沈有鎭。
정조 8년
以全羅監司。設賑各邑二三等抄飢口數事啓本。傳于李益烍曰。雖非荏歉之餘。以本道幅員之大。饑口之如是零星。必有冤漏之弊。且以畿湖口數觀之。陪蓰於是焉。道伯無或過於撙節而然乎。大凡抄飢之法。正月三等。例皆次次增付。而本道則反是。自七萬而爲五萬。自五萬而爲三萬。豈非大可訝惑者乎。査授之際。皆能十分精細。當入者入。宜漏者漏。吏無敢凭奸。民得以蒙惠。則固甚幸矣。萬一務加減數。惟以刻削爲主。則被頷顑之類。擧將堪壑而後已。然道伯。必有商量於存拔之間。朝家不必以遠外臆度。徑加指揮。大體委折。使之具意見。據實狀聞之意。分付湖南伯處。
정조 8년
鄭存中。以都摠府言啓曰。今日入直內三廳武兼禁軍及軍兵等。當爲中日習射。而停朝市相値。不得爲之之意。敢啓。傳曰。知道。
정조 8년
鄭存中。以宗親府言啓曰。勿待罪。問于宋樂休處後。安姓士人。自本府招致。更加嚴査。萬一又復欺隱。家長門長。當照法重繩。仍以欺罔之律處之。以此知悉擧行後。明朝草記事。命下矣。因傳敎。問于廣州宋樂休所住處。則樂休。昨日適往竹山地。故催促還來擧行之意。敢啓。傳曰。知道。
정조 8년
鄭存中。以成均館言啓曰。因正言李翼晉所啓。令本館論理。稟處事。命下矣。取考其原啓。則以爲。賢關章甫之士。雖頻開集賢之門。親課臨軒之試。而第以本館之月三講會。政府之上旬輪次。或有名無實。或多年曠廢。勸奬作成之方。猶有未盡。請館學儒生。依抄啓文臣例。旬試月講。酌古參今。作爲定式。以盡育才之方矣。惟我聖上。右文爲治。培養之方。悉遵成憲。聳動之擧。每出常格。試以近日賢關所被言之。勞問勤摯。飭勉丁寧。御廚之珍饌時頒。春臺之璇題頻揭。以至輪次復舊。而傾朝改觀。輦路宣諭。而環橋動色。値玆千載一値之會。宜軫事半功倍之圖。則今此臺臣之請。依抄啓文臣例。另行勸課。欲其輪翼相須。表裏交資者。儘有意見。第伏念本館月講旬試。曾有定式。雖不別成節目。尙可因此申明。今若令中外圓點儒生及館學掌色。通同許赴。而館堂則每二員合坐。考其等第。定其優劣。又於郞官直講。以上數窠。稍倣祖宗朝故事。重其遴選。以爲一體考課之地。每歲末。通計分劃。拔其尤者。稟旨論賞。以爲永久遵行之道。似合事宜。至於抄啓一款。當此士習不古。俗尙漸渝之日。若以選擇之規。行奬勵之政。使人各自重。士皆知勸。則實爲砥礪名行。闡明文化之一大助。而事係創始。有難輕議。此則徐可講究而處之。何如。傳曰。此草記。好矣。亦不過修明之擧。當依此施行。而係是勸課之大擧措。合行事宜。不可不忝爲磨鍊。卿就議大臣。爛熳消詳後。更具嘉見。論理草記。可也。
정조 8년
李益烍。以備邊司言啓曰。以京畿監司賙賑之政關飭賑邑事啓本。傳曰。朝參擧條。今始行會何也。其委折。令有司堂上。據實草記事。命下矣。擧條啓下後行會之節。何敢遲緩。而只緣臣昏謬憒憒。不卽擧行。以致稽滯。失職之罪。伏地俟勘。無辭仰達之意。惶恐。敢啓。傳曰。知道。此等事。亦不能致察。有此査問之擧何也。卿之所帶實兼。俱非緊務。則有何膠擾之端。擧行如是疎漏。此似小事。卿之忽於奉公。極爲駭然。有司堂上如此。何以董飭郞胥。其遲滯委折。無或如前漫漶。更爲從實直陳草記。可也。
정조 8년
鄭存中。以備邊司言啓曰。卽伏見草記批旨下者。此等事亦不能致察。有此査問之擧何也。卿之所帶實兼。俱非緊務。則有何膠撓之端。擧行如是疎漏。此似小事。卿之忽於奉公。極爲駭然。有司堂上如此。何以董飭郞胥。其遲滯委折。無或漫漶。更爲從實直陳草記事。命下矣。擧條啓下後。下吏遺忘而不爲來言。臣亦昏謬而未能提問。淹置不得行會者。殆至一旬。致使軫恤之德意。未卽頒布。其不能擧職。不善檢飭。都是臣怠忽之罪。臣猥當萬不近似之重任。至於簿書期會之間。亦未登時奉行。其憒憒不事事之狀。於是益著。昨日傳敎之下。有所啓達。而緣臣蒙昧。語不別白。至伏承更爲從實陳聞之敎。不勝惶懍。冞增死罪。敢啓。傳曰。在家草記可乎。此草記還給。
정조 8년
林錫喆。以備邊司言啓曰。卽伏見聖敎。辭旨截嚴。至有草記還給之命。惶懍震越。雖欲鑽地入而不可得也。臣性本鈍滯。識又昏瞀。待罪籌司。全不事事。擧條奉行之稽緩。至於一旬之久。及其査問命下之後。又不能別白仰對。致勤再査之敎。下吏遺忘。卽臣不檢之罪。行會遲滯。亦臣不職之罪。冒死首實。鈇鉞是甘。而愚迷顚錯。又速偃然在家之辜。罪上添罪。實合萬戮。趨詣闕外。敢陳事實。席藁惶蹙。恭俟嚴誅之意。敢啓。傳曰。有問則無錯對。中外穀簿民摠。擧皆領略。意謂卿之才諝。有踰於人。每有許可底意。今番擧行。慢忽忒甚。至今諉罪下吏。下吏掩置。獨不關於堂上乎。縱曰不告。何不推尋。豈其理務稍久。怠症已生耶。此草記勿施。不卽推尋行會委折。更爲據實草記。可也。
정조 8년
鄭存中。以御營廳言啓曰。本廳屬長淵苔灘屯近處。有田畓願賣者。故自本廳買得事。前大將臣李柱國。已爲筵稟。至承事關貯粟之方。可謂兩便。然此等之事。有難遽然許施。往復道臣。指一停當後更爲草記。可也之命矣。其土地之饒瘠。設屯之當否。發關往復于黃海監司處。則枚擧該縣監報辭內。別定監色。詳審其形址。則田畓幅圓廣闊。似可設屯。而地廣人稀。民多不願云。論買一款。置之之意。敢啓。傳曰。知道。
정조 8년
林錫喆。以義禁府言啓曰。洪忠道新昌縣徒三年定配罪人李漢泰。原春道原州牧徒二年半定配罪人具明謙。竝分揀放送事。承傳。啓下矣。李漢泰具明謙等。卽爲放送事。分付各該道臣之意。敢啓。傳曰。知道。
정조 8년
林錫喆。以義禁府言啓曰。瑞興縣監尹光濩拿問處之事。傳旨。啓下矣。尹光濩。時在任所云。依例發遣府羅將拿來。何如。傳曰。待待命拿囚。
정조 8년
鄭存中。以賑恤廳言啓曰。中部八十八契一千二百九十四戶。東部四十一契二千九百九十八戶。西部七契七百六十九戶。內侍府七十二戶。再巡發賣米八百七十四石上下。貧窮無依之類。中部十三戶。東部九十五戶。白給米十四石四斗。亦爲上下之意。敢啓。傳曰。知道。